ด่วน! “สเปเชียล ออดิท” เตรียมผ่างบ EARTH จับพิรุธ-ก.ล.ต.ให้เวลา30วัน
ด่วน! "สเปเชียล ออดิท" เตรียมผ่างบ EARTH จับพิรุธการจ่ายล่วงหน้าค่าสินค้าและเงินจองสิทธิในการซื้อสินค้า ด้าน ก.ล.ต.ให้เวลารายงานผลผ่านตลท.ภายใน 30 วัน
23 มิ.ย. 2560

สืบเนื่องจาก เมื่อวันที่ 20 มิ.ย.60 บริษัท เอ็นเนอร์ยี่ เอิร์ธ จำกัด (มหาชน) หรือ EARTH เปิดเผยข้อมูลต่อตลาดหลักทรัพย์แห่งประเทศไทย (ตลท.) ว่า EARTH  ได้ผิดนัดชำระหนี้ตั๋วแลกเงินและค้างชำระหนี้สถาบันการเงิน ซึ่งทำให้เข้าเงื่อนไขผิดนัดชำระหนี้หุ้นกู้และมีหนี้สินที่คาดว่าจะไม่สามารถชำระหนี้ได้ภายในมิ.ย.60 ซึ่งรวมมูลหนี้ทั้งหมดได้ประมาณ 7,000 ล้านบาท หรือประมาณร้อยละ 20 ของสินทรัพย์รวมทั้งหมด
โดยการผิดนัดชำระหนี้ดังกล่าวเกิดจากปัญหาสภาพคล่องและการที่วงเงินสินเชื่อสถาบันการเงินอยู่ระหว่างถูกทบทวนและปัจจุบัน EARTH อยู่ระหว่างการหาแนวทางการชำระหนี้ที่เป็นรูปธรรม
ทั้งนี้ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เห็นว่า ธุรกิจหลักของ EARTH คือการซื้อขายถ่านหิน ซึ่งการบริหารสภาพคล่องเป็นสิ่งสำคัญอย่างยิ่ง และที่ผ่านมา EARTH ใช้แหล่งเงินทุนจากการขอสินเชื่อและการออกตราสารหนี้เพื่อจ่ายเงินล่วงหน้าค่าสินค้าและค่าจองสิทธิในการซื้อสินค้า ซึ่งรายการดังกล่าวมีมูลค่าที่เพิ่มขึ้นจากปี 58 อย่างมีนัยสำคัญ
โดยเพิ่มขึ้นร้อยละ 58 และมียอดคงเหลือ ณ สิ้นงวดไตรมาส 1 ปี 60 คิดเป็นร้อยละ 45 ของสินทรัพย์รวม จึงถือเป็นสินทรัพย์หลักของ EARTH ซึ่ง ก.ล.ต. เห็นว่า ความถูกต้องครบถ้วนของรายการดังกล่าวเป็นข้อมูลสำคัญต่อผู้ถือหลักทรัพย์และผู้ลงทุนทั่วไป รวมถึงเป็นปัจจัยสำคัญอันหนึ่งที่จะช่วยสนับสนุนการจัดหาแหล่งเงินทุนเพื่อให้ EARTH กลับมาทำธุรกิจได้
ดังนั้น ก.ล.ต.จึงอาศัยอำนาจตามมาตรา 58(3) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 สั่งให้ EARTH จัดทำ special audit เกี่ยวกับการทำรายการจ่ายเงินล่วงหน้าค่าสินค้าและค่าจองสิทธิในการซื้อสินค้าดังกล่าว
โดยให้ผู้สอบบัญชีที่สังกัดสำนักงานสอบบัญชีขนาดใหญ่แห่งใดแห่งหนึ่ง (big 4) เป็นผู้ดำเนินการและให้ส่งผลการตรวจสอบต่อ ก.ล.ต. พร้อมทั้งเปิดเผยข้อมูลผ่านระบบสารสนเทศของตลาดหลักทรัพย์ฯ ภายใน 30 วัน